Facebook’da o‘zbekistonliklar qaysi idoralarga ko‘proq ishonishi yuzasidan so‘rovnoma o‘tkazildi. “O‘zga sayyoraliklarga” varianti aksariyat idoralardan ko‘ra ko‘proq ovoz to‘pladi

30-aprel kuni Facebook’dagi “Xalq bilan muloqot” guruhida ishtirokchilarning davlat idoralariga munosabatini bilish maqsadida so‘rovnoma tashkil etildi.

 Skrin: “Daryo”
“Qaysi idoraga ko‘proq ishonasiz, murojaatingiz hal bo‘lishiga ko‘zingiz yetadi?” degan savol o‘rtaga tashlanib, javob variantlari sifatida 60 dan ortiq davlat idoralarining nomlari berildi. Ular orasida vazirliklar, agentliklar va boshqa turdagi davlat idoralarining nomini ko‘rish mumkin.
So‘rovnomadan foydalanuvchilarning ko‘pchiligi hech qaysi davlat tashkilotiga yetarli darajada ishonch bildirmasligi ma’lum bo‘ldi: “Hech qaysiga” degan javobga 1 200 dan ortiq ishtirokchi ovoz berdi (ovozlar soni 4-may holatiga ko‘ra keltiriladi).
Keyingi o‘rinlarni Prezident administratsiyasi (291 ovoz) va Adliya vazirligi (136 ovoz) egalladi. Kuchli beshlikka, shuningdek, Bosh prokuratura (66 ovoz) hamda Davlat xizmatlari agentligi (47 ovoz) kirdi. Ularga yaqin natijani shahar hokimiyati ko‘rsatdi — 42 ovoz. Qolgan tashkilotlar 15 tadan ortiq ovoz to‘play olmadi.
Ba’zi foydalanuvchilar so‘rovnomaga boshqa variantlarni ham qo‘sha boshladi. Jumladan, bir muddat so‘rovnomada “O‘zga sayyoraliklarga” degan variant paydo bo‘ldi va qisqa muddatda 20 ga yaqin ovoz to‘pladi. Shu tariqa, bu variant aksariyat idoralardan o‘tib keta oldi.
Shuningdek, hazilkashlar “Zevsga” va “Musaffo osmonga” degan variantlarni ham qo‘shib qo‘ydi. Ammo so‘rovnoma masxaraomuz tus olayotganini payqab qolgan guruh ma’murlari yuqoridagi hazil so‘rovnoma bandlarni olib tashladi.